Sælgerne ved Alm. Brand og også deres skadeteam er flinke og venlige, og giver god behandling, derfor 2 stjerner, men der hører det gode også op.

For da min kone havde en mobilskade (tabt telefonen ned i vasken!), så var det godt nok dækket og hun fik en ny telefon, men så var der jo selvrisikoen på 1000 kroner, hvilket også er fint nok. Men det hører vi ikke noget til, vi har alle vores forsikringer tilmeldt BetalingsService så jeg regnede jo nok med at de havde opkrævet det derover, men så kommer der sgu en rykker med et gebyr på 100 kroner for noget, som vi aldrig har fået en opkrævning på. Min kone er helt vildt sirlig med at gemme alle sine regninger og papirer, så jeg 100% sikker på, vi aldrig har fået opkrævningen. Derfor ringer jeg så ind til kundeservice, og siger jeg meget gerne vil betale de 1000 kroner men ikke de 100 kr. "dummebøde", det kan hun ikke gøre noget ved så jeg beder om at snakke med chefen, hun kan så heller ikke hjælpe, på trods af at jeg forklarer situationen med at alt er tilmeldt BS og vi helt sikkert ikke har fået nogen opkrævning, men kommer med en lang sludder om at "alle skal være med til at betale" for den administration de har med rykkere etc. 

Der vil jeg så sige at de burde have et system med, at kunder som altid før har betalt til tiden og så glipper det en enkelt gang, går de ud fra at opkrævningen må være blevet væk i posten, og ikke sætter rykkergebyr på den første gang, men det vil hun ikke høre på, og jeg får at vide at jeg bare har at betale de 1100 kr. ved kasse 1.

Nå fint nok vil jeg så sige, men når I er så ufleksible kan I også lære det, de 100 kroner kommer til at koste jer meget mere, havde for over 15.000 kroner årlig præmie hos jer, og nu er det hele skiftet over til GF, hvor jeg sparer ca. 3.000 kroner om året, inkl. over 2.000 bare på min bilforsikring. Farvel og tak.

Lær dog at behandle jeres kunder ordentlig og fjern det rykkergebyr fra første rykker fra en fhv. god og tilfreds kunde.

Iøvrigt lovede chefen jeg talte med, at en sælger ville ringe mig op med henblik på at høre, om jeg kunne få noget ekstra rabat som "offset" til den dummebøde jeg havde fået, det gjorde de bare aldrig, så her 14 dage efter skiftede jeg så selskab. Det er iøvrigt ikke så meget de 100 kroner, men bare at jeg har et fast princip om, at jeg ikke vil betale "dummebøder" for noget, jeg ikke selv er skyld i, og at jeg forventer at et selskab jeg lægger over 15.000 kroner årligt hos, udviser noget fleksibilitet og behandler mig som en god kunde.

OPDATERING 15-09-2015:

I dag ringede Pia som er chef for deres kundeservice til mig, og forklarede at hun var meget ked af den behandling jeg havde fået, og at de normalt i kundeservice ville have taget højde for situationen jeg beskrev, og slettet det rykkergebyr - og jeg fik tilbageført det. Problemet var, at jeg havde talt med en leder fra deres skadeteam og ikke med kundeservice. Hun gik også ind og fandt mig en bedre pris på mine forsikringer, det kom dog ikke ned på GF's niveau så jeg fastholder mit skift. Hvis jeg havde haft samme oplevelse for 14 dage siden havde jeg aldrig kigget mig omkring efter et andet forsikringsselskab, og efter den venlige behandling fra Pia vil jeg i fremtiden overveje Alm. Brand igen. 

Som skrevet øverst har jeg altid haft gode oplevelser med de flinke folk fra Alm. Brand, undtagen den ene gang, så jeg sætter en ekstra stjerne på igen som kvittering for at Pia trods alt gjorde hvad hun kunne for at rette op på situationen.